# **ДО**

**ОБЩИНСКИ СЪВЕТ**

**ХАСКОВО**

**ДОКЛАДНА ЗАПИСКА**

**от Станислав Дечев – Кмет на Община Хасково**

ОТНОСНО: Приемане на отчет за състоянието на общинската собственост и

резултатите от нейното управление през 2020 година по реда на

Закона за общинската собственост и Наредбата за управление

и разпореждане с общинска собственост на Общински съвет – Хасково.

**Уважаеми госпожи и господа общински съветници,**

В изпълнение на задълженията по чл.66а от Закона за общинската собственост, Кметът на общината съставя и предоставя на Общински съвет годишен отчет за състоянието на общинската собственост и резултатите от нейното управление по видове и категории обекти.

Предмет на настоящият отчет е състоянието на общинската собственост и резултатите от нейното управление за периода от 01.01.2020г. до 31.12.2020 г. и е в изпълнение на Годишната програма за управление и разпореждане с имоти – общинска собственост , приета с Решение № 29, Протокол №4 от 31.01.2020 год. на Общински съвет - Хасково, допълвана и актуализирана през отчетната година.

Имотите, публична общинска собственост, предназначени за трайно задоволяване на обществени потребности от общинско значение, предназначени за културни, образователни, детски, младежки и други дейности от общинско значение, които са предоставени за управление на учреждения, организации и юридически лица на бюджетна издръжка, осъществяващи изброените дейности, като такива са имотите предоставени за управление на ОП „Младежки център”, ОП „Екопрогрес”, общинските лечебни заведения, ОП „Спорт и отдих”, са извън обхвата на отчета.

**І. АКТУВАНЕ И ДЕАКТУВАНЕ НА ОБЩИНСКИ ИМОТИ**

Съгласно чл.56 от Закона за общинската собственост, за общинските имоти се съставят актове за общинска собственост по образци, утвърдени от министъра на регионалното развитие и благоустройство и министъра на правосъдието.

През отчетния период продължава работата по актуването на имотите –общинска собственост, воденето им в регистри - главен регистър за публичната общинска собственост и главен регистър за частната общинска собственост, които се поддържат по ред определен в Наредба №8 от 17.12.2009г. за утвърждаване на образците на актовете за общинска собственост, на досие на имот - общинска собственост и на регистрите, предвидени в Закона за общинската собственост, и за определяне реда за съставянето, воденето и съхраняването им.

Общият брой на изготвените актове за общинска собственост към 31.12.2020г. е 11850. През 2020 година съставените актове за общинска собственост са 428, като 209 от тях са за публична общинска собственост и 219 са за частна общинска собственост. Същите са вписани в Службата по вписвания - гр. Хасково, преписи са изпратени на Службата по геодезия, картография и кадастър и на Областния управител. При изготвянето на актовете за общинска собственост се използва готов софтуер, който регистрира автоматично всяка направена актуализация в регистрите публикувани в официалният сайт на община Хасково.

През 2020 година са деактувани 23 имота и са издадени 206 удостоверения за снабдяване с нотариален акт чрез обстоятелствени проверки.

Системно се актуализира информацията в програмата за АОС, в досиетата към АОС, в разписните листи за имотите и в главния регистър договорите за продажба на общински имоти, за учредено право на строеж, пристрояване и надстрояване, за учредено право на ползване, за концесиониране както и заповедите за отписване на общински имоти, които са престанали да са общинска собственост.

Дейностите по оформянето на документацията, относно възникването, изменението и прекратяването на правото на собственост на общината, съпътстващите действия от страна на администрацията като фактическите проверки на имотите по тяхното местонахождение, установяване на ползватели на имота, извършване на редица справки, водене на кореспонденция с други ведомства се извършват прецизно, но въпреки свършеното процеса по регистриране на общинската собственост към 31.12.2020г. продължава .

**ІІ. УПРАВЛЕНИЕ НА ЖИЛИЩНИ ИМОТИ**

Към 31.12.2020 година Община Хасково разполага с жилищен фонд от 410 броя апартаменти, 5 стаи и 32 жилищни сгради, които се отдават под наем на крайнонуждаещи се граждани по реда на Наредбата за общинските жилища на Общински съвет - Хасково.

През 2020 година приходите от отдаването под наем на тези жилища са в размер на 242 929,74 лева.

Издадени са 450 /четиристотин и петдесет/ заповеди за настаняване и 7 /седем/ заповеди за пренастаняване .

Връчени са 23 /двадесет и три/ заповеди за прекратяване на наемно правоотношение на лица, които не отговарят на условията за настаняване.

Връчени са 6 /шест/ заповеди за изземване на жилища на длъжници, които системно не плащат задълженията си към Община Хасково или не отговарят на условията за настаняване.

През 2020 година 89 /осемдесет и девет/ граждани са подали документи за включване в картотека, от които 76 / седемдесет и шест/ са включени в окончателния списък за 2021 година.

**ІІІ. УПРАВЛЕНИЕ НА НЕЖИЛИЩНИ ИМОТИ**

**1.Приходи от наем на стопански обекти и терени**

Приходите от отдадена под наем общинска собственост през 2020г. са в размер на 842 040,00 лева, както следва:

- от отдадено под наем имущество са постъпили приходи в размер 349 620,00 лева

- от отдадени под наем ниви и пасища постъпилите приходи са 360 803,00 лева

- приходите от разорани полски пътища в земеделски земи са в размер на 112 615,00 лева,

- приходите от договори за избор на оператор за възлагане стопанисването, поддръжката и експлоатацията, чрез предоставянето под наем на язовири възлизат на

19 002,00 лева.

**2. Приходи от концесионни договори**

Върху 11 имота – публична общинска собственост – е предоставена концесия:

* парк «Христо Ботев»
* парково пространство ДТ "Иван Димов"
* пазар ж.к. «Орфей»
* централен зеленчуков пазар
* парк пред зала «Дружба»
* спортен комплекс «Юнак»
* 5 язовира в землищата на селата Криво поле, Любеново, Тракиец, Гарваново и гр.Хасково.

Приходите от общински концесии за 2020г. са в размер на 86 433,00 лв.

**3.Имоти – общинска собственост, предоставени за безвъзмездно ползване на общински и държавни структури и отдадени под наем на занижени цени:**

1. Съюз на слепите - Офис партер България 116

2. Съюз на инвалидите - Бул. България 164

3. Съюз на диабетоболните - сграда ул. Ген. Карцов № 3

4. Българска телеграфна агенция - Бизнесцентър 2 - Прес център

5. „Местна комисия за борба срещу противообществените прояви на малолетните и непълнолетните” при Община Хасково – Зала и Стая № 9 - ІІ ет. Бизнесцентър 2

6. „Тролейбусен транспорт” ЕООД– Помещения на ІІІ ет. в сградата на ул.Ивайло №1

7. РПУ – Хасково – ул. „Каменна” 31 районен инспектор – ПМС № 255/1996г. за предприемане на мерки за ограничаване и недопускане на терористични действия.

8. РПУ – Хасково – ул. „Македония” 22 районен инспектор – ПМС № 255/1996г. за предприемане на мерки за ограничаване и недопускане на терористични действия.

9. ДКТ „Иван Димов”

* Сграда ДКТ "Иван Димов"
* гар. клетки до ОУ "Ал. Константинов”

10. Дирекция „Социални дейности” при Община Хасково

* ул. "Г. Кирков"82Б -І ет. – Дневен център за възрастни

11. Държавен архив – пл. «Свобода» № 5

12. Сметна палата – ул. «Ал. Стамболийски» №2

13. Съюз на военноинвалидите и военнопострадалите – ул. «Македония» № 22

14. БЦДжендър изсл. Клон Хасково - ул."Ивайло"1, 4-ти етаж

15. БАХОдЗ "Живот" - Бизнесцентър 2 сев. крило

16. Българско Национално Радио - Бизнесцентър 2 сев. крило

17. Детска градина №21 „Вихрогонче“ с.Конуш - ул."Ивайло"1, 3-ти етаж

За отчетния период са сключени 8 броя договора за отдадено под наем имущество,10 броя договора за безвъзмездно ползване на имущество, 76 договора за отдадени под наем пасища и мери и 178 договора за отдадени под наем ниви. Всички договори са сключени след Решение на Общински съвет-Хасково и след провеждане на съответните процедури. Отдаването под наем на общинско имущество и ниви се извършва след провеждането на публични търгове. Процедурата по отдаване под наем на пасища и мери е съгласно чл. 37 „и” от ЗСПЗЗ. Издадени са 46 заповеди и споразумения за прекратяване на договори за наем.

**ІV. РАЗПОРЕЖДАНЕ С ОБЩИНСКА СОБСТВЕНОСТ**

През 2020 година са организирани и осъществени значителни на брой процедури и са реализирани разпоредителни сделки с общински имоти по реда на Закона на общинската собственост – след решение на Общински съвет-Хасково. По реда на ЗОС за периода от 01.01.2020г. до 31.12.2020 г. са проведени 24 търга. Съгласно чл.111, ал.1 от НУРОС е създаден и се поддържа публичен регистър за разпоредителните сделки с имоти – общинска собственост, който се публикува на официалния сайт на Община Хасково.

През отчетния период са постъпили приходи от разпореждане на общинска собственост в размер на 248 183,73 лева без ДДС,както следва:

- сключени са 16/шестнадесет/ броя договора за прекратяване на съсобственост между общината и физически лица чрез продажба на частта на общината, на основание чл. 36, ал.1, т.2 от ЗОС и чл. 54, ал. 1,т. 2 от НУРОС –на обща стойност 54 858,67 лева без ДДС.

- съгласно чл. 35, ал. 3 от ЗОС и чл. 48, ал. 1 от НУРОС са сключени 2/два/ броя договора за продажба на земя – частна общинска собственост на собственика на законно построена върху нея сграда на стойност 28 853,00 лева без ДДС.

- съгласно чл. 35, ал. 1 от ЗОС и чл. 45, ал. 1 от НУРОС са сключени 10/десет/ броя договора за продажба на имоти – частна общинска собственост,след проведен публичен търг на обща стойност 116 244,66 лева без ДДС.

- съгласно чл.8, ал.1 и ал.9 от ЗОС и чл.72, ал.1 от НУРОС са сключени 2/два/ броя договора за продажба на моторни превозни средства , след проведен публичен търг на обща стойност 3039,00 лева без ДДС.

- съгласно чл. 37, ал. 1 от ЗОС и чл. 60, ал. 1 от НУРОС е сключени 1/един/ договор за учредяване на отстъпено право на строеж ,след проведен публичен търг на обща стойност 11 740,00 лева

- съгласно чл. 38, ал. 2 от ЗОС и чл. 61 от НУРОС и чл.41 и чл.42 от ЗУТ са сключени 11 /единадесет/ броя договора за отстъпено право на строеж за допълващо застрояване, пристрояване и надстрояване на сграда построена върху имот частна общинска собственост на обща стойност 33 448,40 лева

През отчетната 2020 година, замени на общински имоти с имоти собственост на физически и юридически лица не са осъществени.

**V.ПОСТЪПИЛИ ПРИХОДИ ОТ ДРУГИ ДЕЙНОСТИ НА ДИРЕКЦИЯ „ИСДУОС“**

През 2020 година са издадени 288 броя разрешителни за таксиметров превоз, като постъпилите приходи за издаване на разрешителни и комплект стикери към тях възлизат на 11 520,00 лева и средствата от внесения данък за таксиметров превоз възлизат на 101 640,00 лева .

Категоризирани са 40 обекта на територията на община Хасково, постъпилите приходи от които са 12 110,00 лева и 25 579,38 лева от туристически данък.

Издадени са 281 броя Разрешения за музикално озвучаване, от които са постъпили приходи в размер на 2 810,00 лева

Сключени са 2 броя договора за учредяване право на ползване за устройване на пчелини, от които са постъпили приходи в размер на 994,00 лева .

Издадени са 23 броя Разрешения за отсичане на дървета по Закона за опазване на селскостопанското имущество /ЗОСИ/, ,приходите от които възлизат на 460,00 лева.

Сключени са 4 броя договора за учредяване на сервитутно право, съгласно Закона за електронните съобщителни мрежи и физическа инфраструктура /ЗЕСМФИ/, на обща стойност 7 056,00 лева.

Предвид изложеното до тук предлагам Общински съвет - Хасково да вземе следното

**Р Е Ш Е Н И Е:**

На основание **чл.21, ал.1, т.23 и ал.2 от ЗМСМА**, във връзка с **чл. 66а от Закона за общинската собственост** и **чл.75 от Наредбата за управление и разпореждане с общинска собственост,** Общински съвет - Хасково приема Отчет за състоянието на общинската собственост и резултатите от нейното управление през 2020 година.

**КМЕТ НА ОБЩИНА**

**ХАСКОВО:**

**/ Станислав Дечев /**

Изготвил: Любомир Михов - Директор Дирекция „ ИСДУОС“